Melodi Grand Prix 1988

Melodi Grand Prix 1988 var den 28. utgåva av Melodi Grand Prix, Noregs nasjonale uttaking til Eurovision Song Contest. Etter fire semifinalar kjempa ti songar i finalen i Oslo 26. mars 1988. Vinnarlåten blei «For vår jord», framført av Karoline Krüger. Songen er komponert av Anita Skorgan med tekst av Erik Hillestad. Karoline Krüger representerte Noreg i den internasjonale finalen i Dublin, der «For vår jord» kom på 5. plass med 88 poeng.

Sendinga 
Som i 1977 og 1982, innførte NRK dette året ei ordning med semifinalar. Før finalen blei det arrangert fire semifinalar, kvar med fire melodiar. Semifinalane fann stad i underhaldningsprogrammet LørDan. Melodiane konkurrerte mot kvarande to og to i utslagsduellar. Kvart par bestod av eitt innsendt bidrag som var vald ut blant 400 av ein jury på førehand, og eitt som var spesielt invitert til tevlinga. Tusen lisensbetalande hushald hadde på førehand blitt valde ut til å røyste fram finalistane. Sjåarane hadde fått brev i posten som informerte om kva telefonnummer som skulle brukast til å røyste. Slik blei åtte deltakarar klare for finalen.

I tillegg valde ein jury leia av Ingrid Bjørnov ut to av dei åtte duelltaparane til finalen. Dei to blei «Je ne sais pais» med Anita Kanstad, og Jan Eggums «Deilige Drøm». 

Finalen blei arrangert i Chateau Neuf laurdag 26. mars 1988 med Dan Børge Akerø som programleiar. Kvart bidrag blei introdusert av ein kjend norsk person i følgjande rekkjefølgje: Dan Børge Akerø, Vidar Theisen, Oddvar Brå, Thorvald Stoltenberg, Gunnar Berge, Torbjørn Mork, Sølve Grotmol, Herbjørn Sørebø, Jan P. Syse og Bjartmar Gjerde. Trond Kirkvaag parodierte personene i eit fotografi som ein introduksjon til dei. Eit storband med Arild Stav som kapellmeister akkompagnerte finalemelodiane. Koret bestod av Kari Iveland, Berit Lohne, Leif Digernes og Ståle Rasmussen.

Pauseunderhaldninga var av Chris Rea. Han spelte låtane «Windy Town» og «Que Sera». Finalen blei avgjort av sju distriktsjuryar som kåra «For vår jord» med en flygelspelande Karoline Krüger, til vinnar.

Resultat

Røysting 
Det var sju regionale jurygrupper, kvar med elleve medlemmar. Kvar jury gav 1–8, 10 og 12 poeng til melodiane. Johnny Bergh var oppsynsmann for røystinga.

Semifinalar 
Første semifinale gjekk av stabelen i LørDan på NRK Marienlyst 30. januar 1988. Tusen utvalde, lisensbetalande familiar skulle ringje inn og røyste, men datasystemet svikta. Dermed måtte tv-sjåarane sende inn røystene sine per post. Rundt 400 røyster kom inn, og resultatet blei offentleggjort i ein ekstra LørDan-sending 3. februar. Die tre andre semifinalane blei haldne 13. februar, 27. februar og 12. mars, og då fungerte teknikken. Resultatane frå duell 3–8 blei berre presenterte i heile tal.

Hendingar 
Før finalen lanserte Jahn Teigen ein eigen «glasnost-brus» for å marknadsføre låten sin. Bakgrunnen var at faren til ein av Teigen sine koristar dreiv ein brusfabrikk i Romsdal. Til saman hadde han laga 20 kasser «fredsbrus».

Pressa var stort sett positive etter finalen, og særleg med vinnarmelodien. VGs berykta kritikar, Kjell Bækkelund, roste «For vår jord» og meinte songen hadde karakter. «Vi gjentar oss selv med glede: Den beste melodien gikk til topps.» skreiv Bækkelund. Også Aftenposten var klar på at den beste songen vann: «Smektende, pompøs, melodiøs, lurt basert på lett gjenkjennelige strofer og klokt oppbygd med passende mengde tone og harmoniskift. Den får tyngde og vinner seg ved gjenhør.» skreiv avisa sin kritikar. «For vår jord» imponerte også dei europeiske juryane, og det norske bidraget enda på ein 5. plass i Eurovision Song Contest 1988. Det var Norges fjerde beste resultat i tevlinga til då. 76 prosent av nordmenn over 15 år såg den internasjonale finalen, ifølgje ei spørjeundersøking gjort for VG.

VG proklamerte samstundes at ei «stjerne er fødd» med Karoline Krügers siger og samanlikna ho med Sissel Kyrkjebø. Sigeren var også starten for ein lang musikalsk karriere for Krüger, og ho har sidan laga ei rekkje album og andre musikalske verk.

Fotnotar 

Melodi Grand Prix
Melodi Grand Prix 1988-songar
Hendingar i 1988
1988 i Noreg